KONFERENCIA UNIVERZITNEJ ODBOROVEJ ORGANIZÁCIE PRACOVNÍKOV TECHNICKEJ UNIVERZITY VO ZVOLENE 2019

Dňa 21. mája 2019 sa na pôde Technickej univerzity vo Zvolene uskutočnila konferencia Základných organizácií UOO pracovníkov TU vo Zvolene, člena OZ PŠaV SR. Pozvanie na konferenciu prijali aj členovia vedenia Odborového zväzu pracovníkov školstva a vedy na Slovensku, Ing. Pavel Ondek, predseda Zväzu, doc. Ing. Miroslav Habán, PhD., podpredseda Zväzu, predseda Združenia VŠ a PRO a Mgr. Ján Mikluš, právnik OZ PŠaV. Pozvanie tiež prijal aj Dr. h. c. prof. Ing. Rudolf Kropil, PhD., rektor Technickej univerzity vo Zvolene.

Tradične konferenciu odborárov viedol predseda Rady UOO, doc. Ing. Ján Kováč, PhD., ktorý prítomných podrobne informoval o činnosti UOO pracovníkov TU vo Zvolene v minulom roku. Spomenul činnosť odborovej organizácie v oblasti starostlivosti o zamestnancov, kde je už tradične podporovaná kúpeľná a rekreačná starostlivosť, riešia sa nepriaznivé mimoriadne situácie zamestnancov, pravidelne sa organizujú obľúbené akcie pre deti zamestnancov, športové podujatia a mnoho iných. Doc. Kováč vyzdvihol veľmi dobrú spoluprácu so zamestnávateľom pri rokovaniach, pri organizovaní rôznych podujatí a najmä počas kolektívneho vyjednávania, ktorého výsledkom je zlepšenie viacerých benefitov pre zamestnancov zahrnutými v Kolektívnej zmluve 2019.

Hostia z vedenia Zväzu vo svojich vystúpeniach bilancovali niektoré dosiahnuté ciele – zmeny v odmeňovaní pedagogických aj nepedagogických zamestnancov, zmeny v Katalógu pracovných činností, podpísanie KZ VS na dva roky. Zdôraznili, že nie všetky ciele a požiadavky boli splnené a že odborový zväz sa naďalej bude usilovať o zlepšenie podmienok zamestnancov v školstve, rozvoj a zvýšenie kvality vzdelávania vo všetkých stupňoch.

Prof. Kropil, rektor TU vo Zvolene, vyjadril potešenie, že dlhodobou spoluprácou s odbormi na rôznych úrovniach, či už sa jedná spoluprácu s predstaviteľmi OZ PŠaV, alebo o spoluprácu s UOO, sa podarilo pre zamestnancov vysokých škôl dosiahnuť zlepšenie podmienok. Zdôraznil, že Technická univerzita vo Zvolene dosahuje dlhodobo dobré výsledky, je schopná plniť aj náročne stanovené podmienky a udržiava si konkurencieschopnosť medzi slovenskými univerzitami. Poďakoval sa zamestnancom za odvedenú prácu a odborárom za spoluprácu.

Hostia z OZ PŠaV odovzdali ďakovný list rektorovi TU vo Zvolene, prof. Kropilovi, za veľmi dobrú spoluprácu s odborovou organizáciou a členom UOO za ich prácu v odboroch: Ing. V. Veľkovej, doc. F. Chudému, Ing. R. Monišovej, pani Ľ. Rubaninskej a doc. J. Kováčovi.

Na záver sa predseda rady rozlúčil a poďakoval delegátom konferencie a zúčastneným hosťom za ich kvalitnú prácu a neustávajúcu snahu o zlepšenie kvality školstva a zlepšenie postavenia zamestnancov v školstve.